**Sean John Combs** (s. 4. marraskuuta 1969 New York, New York) on yhdysvaltalainen viihdemoguli, rap-muusikko, levytuottaja ja näyttelijä. Hänet tunnetaan taiteilijanimillä **Diddy**, **Puff Daddy**, **P. Diddy** ja **Love**. Combs on perustanut Bad Boy Records -levy-yhtiön ja julkaissut sekä muiden albumeja että omaakin musiikkiaan. Lisäksi hän tehnyt liiketoimia musiikkialan ulkopuolella. Hänen on arvioitu olevan maailman varakkaimpia hip hop -muusikoita. Vuosina 2023 ja 2024 Combsia syytettiin raiskauksista, ihmiskaupasta ja muista rikoksista, minkä myötä hän on menettänyt liikesuhteitaan.

Elämä ja ura
------------

Sean Combs syntyi New Yorkin Harlemiin 1969. Perheen isä Melvin oli Frank Lucasille työskennellyt huumekauppias, joka murhattiin Seanin ollessa kaksivuotias. Äiti Janice kasvatti Combsin New Yorkin Mount Vernonissa. Combs tanssi musiikkivideoilla ja opiskeli yritysjohtamista yliopistossa, mutta keskeytti opintonsa työllistyttyään Uptown Recordsille vuonna 1990.

Uptown Recordsissa hän kohosi nopeasti varajohtajaksi. Hänet kuitenkin irtisanottiin vuonna 1993, minkä jälkeen hän perusti oman levy-yhtiönsä Bad Boy Recordsin. Yhtiö menestyi ja julkaisi muun muassa The Notorious B.I.G.:n musiikkia. Tämän tultua murhatuksi vuonna 1997 Combs alkoi tehdä uraa myös itsekin artistina. Combs on voittanut musiikkiurallaan kolme Grammy-palkintoa. Hän on konsertoinut Suomessa yhdessä rap-artisti Snoop Doggin kanssa 9. maaliskuuta 2007 Hartwall Areenalla.

Combs alkoi laajentamaan liiketoimiaan myös musiikkialan ulkopuolelle 1990-luvun lopussa, jolloin hän perusti Sean John -vaatemerkin. Sittemmin hän muun muassa perusti Revolt TV -mediaketjun sekä aloitti yhteistyön alkoholivalmistaja Diageon kanssa. Hän on tehnyt myös näyttelijänrooleja. Talouslehti Forbes arvioi Combsin rikkaimmaksi hip hop -artistiksi huhtikuussa 2012, jolloin hänen omaisuutensa arvoksi arvioitiin noin 550 miljoonaa dollaria. Vuonna 2022 hänen omaisuutensa arvioitiin olevan miljardin arvoinen.

Julkaistuaan Grammy-ehdokkuuden saaneen albumin *The Love Album: Off the Grid* syksyllä 2023 hänen uransa koki pian käänteen, kun häneen kohdistettiin syytöksiä raiskauksista ja muista rikoksista. Niiden myötä Combs menetti liikesuhteitaan ja siirtyi syrjään Revolt TV:n johdosta.

Yksityiselämä
-------------

Combs ja kaksi hänen poikaansa vuonna 2007.Combs seurusteli vuosien ajan Kim Porterin kanssa. Heillä on kolme yhteistä lasta: vuonna 1998 syntynyt poika ja vuoden 2006 joulukuussa syntyneet kaksostyttäret. Combs ja Porter erosivat kesällä 2007, kun Porter sai tietää, että Combsilla on myös elokuussa 2006 syntynyt tytär, joka sai alkunsa Combsin irtosuhteesta. Combsilla on lisäksi yksi lapsi, vuonna 1994 syntynyt poika, edellisestä suhteesta Misa Hylton-Brimin kanssa. Combs on myös adoptoinut Kim Porterin aikaisemmasta suhteesta syntyneen pojan (s. 1991). Vuoden 2022 joulukuussa Combs sai tyttären.

### Lakiongelmat

Vuonna 1999 musiikkituottaja Steve Stoute syytti Combsia ja tämän henkivartijoita pahoinpitelystä, mutta jätti syytteet Combsin julkisen anteeksipyynnön jälkeen. Samana vuonna yökerhossa tapahtuneen ammuskelun yhteydessä Combs pidätettiin aseen hallussapidosta ja lahjonnasta. Combsia ei tuomittu, mutta hänen seurassaan ollut rap-artisti Shyne sai 10 vuoden vankeustuomion. Vuonna 2003 Kirk Burrowes väitti Combsin pakottaneen hänet luovuttamaan tälle osuutensa Bad Boy Recordsista väkivallan uhalla. Vuonna 2006 juttu hylättiin vanhentuneena. Vuonna 2012 Combs pidätettiin poikansa urheiluvalmentajan uhkailusta ja aseellisesta pahoinpitelystä, mutta syytteistä luovuttiin.

Vuonna 2017 Combsille aiemmin työskennellyt kokki syytti häntä seksuaalisesta häirinnästä. Asia ilmoitettiin sovituksi vuonna 2019. Marraskuussa 2023 Combsin entinen kumppani, laulaja Cassie Ventura syytti häntä raiskauksesta, pakottamisesta seksiin toisten miesten kanssa, pahoinpitelemisestä sekä tämän kanssa romanttisessa suhteessa olleen artisti Kid Cudin auton räjäyttämisestä. Asia sovittiin oikeuden ulkopuolella rahallisesti. Pian toinen nainen syytti Combsia huumaamisesta ja raiskaamisesta. Lisäksi Combs oli syytteen mukaan kuvannut tekonsa ja näyttänyt videota muille miehille. Saman viikon sisällä vielä kolmas nainen syytti Combsin raiskanneen hänet ja ystävänsä laulaja Aaron Hallin kanssa ja myöhemmin palanneen pahoinpitelemään hänet. Tapahtumien aikaan uhri oli 16-vuotias. Seuraavana kuukautena Combsia syytettiin osallisuudesta 17-vuotiaan uhrin huumaamiseen, ihmiskauppaan ja joukkoraiskaamiseen. Helmikuussa 2024 myös miespuolinen musiikkituottaja Rodney Jones syytti Combsia seksuaalisesta väkivallasta. Jonesin mukaan Combs myös järjesti juhlia, joihin liittyi muun muassa alaikäisten seksityöläisten palkkaamista ja niihin osallistuvien huumaamista. Maaliskuussa 2024 Combsin kiinteistöihin suoritettiin kotietsintöjä.

Diskografia
-----------

### Sooloalbumit

* *Forever* (1999)
* *Press Play* (2006)
* *Last Train to Paris* (2010)
* *The Love Album: Off the Grid* (2023)

### The Bad Boy Familyn kanssa

* *No Way Out* (1997)
* *The Saga Continues...* (2001)
* *We Invented the Remix Vol. 1* (2002)
* *We Invented the Remix Vol. 2* (2008)

Lähteet
-------

1. 1 2 3 4 5 6 7 8  Sean "Diddy" Combs *Biography*.  26.3.2024. Viitattu 1.4.2024. (englanniksi)
2. ↑  Sean 'Diddy' Combs: What we know about the accusations against him *bbc.com*.  28.3.2024. Viitattu 1.4.2024. (englanniksi)
3. ↑  Algar, Selim: Sean 'Diddy' Combs' record labels marked by murder, death, prison *nypost.com*.  31.3.2024. Viitattu 1.4.2024. (englanniksi)
4. 1 2 3  Sean Combs *Britannica*.  26.3.2024. Viitattu 1.4.2024. (englanniksi)
5. 1 2 3 4  Abrams, Jonathan & Bergeron, Elena: Sean Combs’s Hip-Hop Career Through the Years *The New York Times*.  17.11.2023. Viitattu 4.3.2024. (englanniksi)
6. 1 2 3 4  Gee, Andre: A Brief Look at Diddy's History of Controversies and Allegations *Rolling Stone*.  28.2.2024. Viitattu 4.3.2024. (englanniksi)
7. ↑  Sean "Diddy" Combs on maailman rikkain hiphoppari  19.4.2012. Helsingin Sanomat. Viitattu 19.4.2012.
8. ↑  Sisario, Ben: Sean Combs Is Accused by Cassie of Rape and Years of Abuse in Lawsuit *The New York Times*.  16.11.2023. Viitattu 4.3.2024. (englanniksi)
9. ↑  North, Anna: The sexual assault and trafficking allegations against Diddy, explained *Vox*.  20.12.2023. Viitattu 1.4.2024. (englanniksi)
10. ↑
11. ↑  Räppäri Sean "Diddy" Combsista, 53, isä – nimesi tyttölapsen itsensä mukaan *www.iltalehti.fi*. Viitattu 12.12.2022.
12. ↑  Sean 'Diddy' Combs: What we know about the accusations against him *bbc.com*.  28.3.2024. Viitattu 1.4.2024. (englanniksi)
13. ↑  Diddy's Former Personal Chef Settles Work Claims Suit With Rapper *NBC Los Angeles*.  20.2.2019. Viitattu 4.3.2024. (englanniksi)
14. ↑  Levenson, Eric & Brown, Nicki: A closer look at the sexual misconduct lawsuits against Sean ‘Diddy’ Combs *CNN*.  31.3.2024. Viitattu 1.4.2024. (englanniksi)
15. ↑  Prince Harry Is Not Accused Of Wrongdoing Despite Name-Drop In Diddy Lawsuit *Forbes*. Viitattu 1.4.2024. (englanniksi)

Aiheesta muualla
----------------

* *Diddy* - virallinen kotisivu
* Podcast P. Diddyn Suomen lehdistötilaisuudesta
* Sean 'P. Diddy' Combs Internet Movie Databasessa. (englanniksi)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
	+ 2
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Suomi (KANTO)
* Yhdysvallat
* Ruotsi
* Tšekki
* Alankomaat

 |
|  |
| Taiteenala | 
* Grammy Awards
* MusicBrainz

 |
|  |
| Henkilöt | 
* Deutsche Synchronkartei
* Elonet

 |
|  |
| Muut | 
* IdRef

 |

 |